**Razgovor s Oliverom Kukasom, prvakom Hrvatske u šahu
PRIRODNI TALENT ILI TRUD?
„Vjerovao sam u sebe i ponovio uspjeh.“**

Oliver Kukas postao je državni prvak u šahu s trinaest godina. Dok su njegovi konkurenti ovaj misaoni sport trenirali i triput duže, on je u nepune dvije godine truda odnio naslov prvaka.

Učeniku drugog razreda prirodoslovno-matematičke gimnazije zasigurno ne nedostaje dnevnih aktivnosti, a upotpunjavaju ih i svakodnevni treninzi. Dvostruki državni prvak odličan je i entuzijastičan učenik Gimnazije A. G. Matoša u Zaboku, izvrstan u Informatici i prirodoslovnim predmetima. Srednja škola veoma se razlikuje od prijašnjeg obrazovanja – više je obveza, manje vremena, dulje se putuje do škole, dani se provode s novim i različitim ljudima… Ipak, šah nije napustio. Prvi put šah je zaigrao sa 7 godina s ocem. U Šahovskom klubu Oroslavje prve je prave treninge odradio s 11 godina, a zapaženo je prvo mjesto osvojio u svojoj kategoriji s 13. Narednih godina također je sudjelovao na tom velikom natjecanju te 2016. opet bio najbolji. Dvaput je predstavljao državu na Europskom prvenstvu, u Poreču te u rumunjskom gradu Mamaiju. Oliver trenira uz hrvatskog velemajstora Ivana Žaju koji je odmah prepoznao njegov potencijal te ga prati na svim velikim turnirima. S Oliverom sam razgovarala nakon njegova povratka s Finala kadetske lige u Našicama.

**Kako si se zaljubio u šah?**
- Sa šahom sam se upoznao još kao dijete te ga odmah zavolio zbog jednostavnosti, ali i istovremene složenosti igre te potrebe za razmišljanjem. Isprobao sam različite sportove, ali jedino sam u šahu našao nešto čime bih se i u budućnosti želio baviti.

**Podržavaju li te roditelji u izboru sporta?**
- Otac me naučio igrati šah tako da njemu mogu biti zahvalan za svoje današnje bavljenje njime. Danas kad mi roditelji više nisu motivacija, puno mi znači njihov poticaj i podrška.

**Što te točno intrigira u šahu?**- Trener me naučio kako ploča predstavlja život, a svaka figura neku osobu. Kao i u životu, krivi potez ne prašta se lako. Vrijeme ne možemo vratiti.

**Jesi li ikada naišao na podcjenjivanje svoga sporta?**- Mnogi ljudi misle da šah nije sport, no oni ne razumiju njegovu pravu bit. Imaju mišljenje jednako onome da nogomet nije sport jer 20 ljudi samo trči za loptom. Ne znaju za umor nakon 4-5 sati sjedenja, razmišljanja i umne borbe s protivnikom. Neki misle da za šah nisu potrebni treninzi. Za uspjeh u mom, kao i u svakom drugom sportu, potreban je rad uz trenera, ali i puno samostalnog truda.

**Koliko često treniraš? Je li naporno?**
- Uvijek pokušavam izdvojiti čim više vremena za treninge. Naravno, nekad mi to uspijeva manje nekad više. U prosjeku treniram dva sata dnevno, većinom sam. Kad bih govorio o naporu, usporedio bih ga s praćenjem nastave. Svaki je segment važan i ne smije se zanemariti. Ono što je uistinu naporno, nadoknada je pomanjkanja koncentracije.

**Koliko često ideš na turnire i natjecanja?**- Prosječno tri puta u mjesecu. Igram Prvu kadetsku i Treću seniorsku ligu. Na višednevna natjecanja idem rijetko zbog školskih obveza. Godišnje su to jedan ili dva *open* turnira te Državno prvenstvo.

**Možeš li reći nešto više o samom Državnom prvenstvu?**
- Igra se u formatu 9 kola. Svaki od igrača ima na raspolaganju sat i pol vremena za razmišljanje, a uz dodatak od 30 sekundi po potezu partije traju i po 5 sati. Dnevno se igraju jedna ili dvije partije. Pobjeda donosi 1, remi pola, a poraz 0 bodova. U slučaju istog rezultata, pobjednika odlučuje neki drugi kriterij, npr. zbroj protivnikovih bodova.

**Kakav je osjećaj biti prvi u državi?**
- Osjećaj je odličan, kao i svaki osjećaj kada uspijemo u nečemu u što smo uložili puno rada i truda! Prvi naslov prvaka nisam očekivao, jednostavno sam vjerovao, dao sve od sebe te uspio svladati pritisak pred kraj turnira. Drugi put nije bilo puno drukčije, nisam osjećao prevelik pritisak zbog toga što branim naslov, samo sam igrao partiju po partiju i ponovio uspjeh.

**Misliš li da je za uspjeh potrebno i malo sreće?**- Naravno! Kad sam prvi put postao prvak imao sam lošiji start s 3,5/5 bodova, ali niz od 4 uzastopne pobjede bio je dovoljan za dijeljenje trona. Tada sam prvo mjesto osvojio zbog boljeg drugog kriterija. Drugi sam put odigrao veoma dobro. Iako sam vodio cijeli turnir, pred sam kraj protivnik i ja bili smo izjednačeni po prva dva kriterija te sam držao vodstvo po trećem. Sve se lako moglo promijeniti. Mislim da ne treba govoriti o osjećaju nervoze kada ni pobjeda ne garantira ostanak na prvom mjestu; treba to preživjeti. Na kraju smo obojica remizirali partije te sam ja pobijedio zbog boljeg trećeg kriterija.

**Već s 13 godina predstavljao si Hrvatsku pred cijelom Europom. Kakav je bio osjećaj?**
 - Na svom prvom Europskom prvenstvu nastupio sam 2015. godine u Poreču. Za mene to nije imalo rezultatski značaj već prikupljanje iskustva. Zauzeo sam oko 60. mjesta od 90 igrača. Ponosan sam što sam uopće stigao do tog nivoa natjecanja.

**Jesi li se uspio plasirati na još neko veće natjecanje?**
- Nakon ponovnog naslova prvaka, planirao sam nastupiti na Svjetskom prvenstvu u Urugvaju. Prvak bira hoće li otići na Svjetsko ili na Europsko, no zbog financijskih nemogućnosti Šahovski savez mogao me poslati jedino na Europsko prvenstvo. Ono se održalo u Rumunjskoj početkom rujna 2017. godine.

**Jesi li zadovoljan rezultatom iz Rumunjske?**- Iskreno, mislim da ondje nisam imao sreće. Bio sam zadovoljan svojom igrom, ali kockice se nisu najbolje posložile. Kao kad u nogometu momčad primi gol u 90. minuti i izgubi u produžecima. Na kraju sam bio 75. od 100 čime sam jako razočaran, mislim da sam zaslužio bolji plasman, ali u sportu uvijek treba imati i malo sreće.

**Trenira te poznati hrvatski velemajstor Ivan Žaja, planiraš li i ti postati velik šahist kao on?**- Sebe ne vidim kao budućeg velemajstora. Šahu se ne planiram toliko posvetiti, iako je moguće, ali najprije želim završiti fakultet i baviti se nečim što mi garantira sigurnu budućnost. Šah nikad neću potpuno zanemariti.

**Smatraš li šah sportom 21. stoljeća?**
- Šah je jedan od najviše unaprijeđenih sportova razvojem tehnologije. Popularni su šahovski programi, tzv. *engini,* koji imaju vlastito šahovsko razmišljanje poput samih ljudi ili bolje. Oni pomažu pri analizi partija ocjenjujući pozicije i predlažući najbolje poteze. Zbog interneta postoji baza partija kojih službeno danas ima preko osam milijuna. Možda i najbitnije, danas se šah može igrati pomoću raznih aplikacija protiv računala ili internetom protiv stvarnih protivnika.

**Pomažeš li u popularizaciji šaha u Hrvatskoj?**- Pa… trudim se. 2015. godine sam u Mariji Bistrici održao Ljetnu školu šaha za mlade. Nedavno sam u Vučaku igrao *simultanku* protiv osnovnoškolske djece koja su ondje prošla sličan program. U mnogim razvijenijim europskim zemljama šah se odavno uveo u škole, a Hrvatska je na tom putu.

**Bi li preporučio mladima da se bave šahom?**- Svakako! Preporučio bih šah svima zbog mnogih životnih prednosti, npr. poticanja logičkog razmišljanja, koncentracije, pamćenja te pomaganja pri Alzheimerovoj bolesti.

**Imaš li kakvu poruku za kraj razgovora?**- Naučio sam da uvijek treba vjerovati u sebe i svoje snove koliko god se oni činili dalekim i nerealnim.

Ana Beg, 2. pm